Også mange andre er kritiske til TEK 17, går det fram av høringssvar Kommunal- og moderniseringsdepartementet har mottatt.
Funksjonshemmedes Fellesorganisasjon (FFO) synes det er «nedslående å registrere at mange av forslagene synes å være motivert ut fra press fra boligbyggebransjen om å kutte kostnader».
Dette «reduserer kvalitetskravene for mange grupper beboere», mener FFO.
Paraplyorganisasjonen går derfor imot hele 13 av endringsforslagene i TEK 17.
Hørselshemmedes Landsforbund (HLF) påpeker at det er endringsforslag i TEK 17 som påvirker rømnings- og redningstidene, uten at HLF eller andre berørte grupper er blitt hørt. «Dette er brudd på FN-konvensjonen om rettighetene til mennesker med nedsatt funksjonsevne», skriver HLF.
Helsedirektoratet påpeker at «noen bestemmelser som åpner for mer fleksibel arealutnyttelse, vil kunne ha negativ innvirkning på folks helse».
Direktoratet er blant annet skeptisk til muligheten for soverom uten utsyn, og setter det i sammenheng med å kunne oppleve «trygghet, trivsel, angstreduksjon og for å dempe og forebygge psykiske problemer».
Likestillings- og diskrimineringsombudet er en annen høringsinstans som har forslaget om å fjerne krav om utsyn fra soverom, på sin «nei-liste». «Etter en samlet vurdering mener ombudet at de foreslåtte endringene (...) ikke er egnet til å fremme målsetningen om et tilgjengelig samfunn». konkluderes det.